Statsministerens rolle er ikke formelt definert, og er basert på konstitusjonell sedvane fremfor uttrykkelig lovgivning. Statsministeren er medlem av Statsrådet og leder for regjeringen, og i prinsippet kongens nærmeste rådgiver. Den myndighet som statsministeren har over regjeringen er avhengig av flere faktorer: Evnen til å styre regjeringens agenda, og dermed bestemme hva som skal diskuteres. Evnen til å utnevne og avskjedige regjeringsmedlemmer. Innflytelsen som kommer av posisjonen som leder av et (eventuelt) flertall i Stortinget. Makten som kommer fra å stå sentralt i all beslutningstagning.